బ్యాంక్‌ మోసాలు @ రూ.70వేల కోట్లు
- గత మూడేండ్లలో అత్యధికంగా వెలుగులోకి..
- బ్యాంకుల దూకుడు, అవినీతే కారణమట..
-  వెయ్యి కోట్ల కంటే ఎక్కువ ఎన్‌పీఏ 139!
న్యూఢిల్లీ: కేంద్రంలో మోడీ సర్కారు అధికారంలోకి వచ్చాక బ్యాంకింగ్‌ రంగంలో మోసాలు అంతకంతకు పెరుగుతున్నాయి. గడిచిన మూడు ఆర్థిక సంవత్సరాల కాలంలో ప్రభుత్వరంగ బ్యాంకులు మోసాల కారణంగా దాదాపు రూ.70,000 కోట్ల సొత్తును కోల్పోయినట్టుగా స్వయంగా ఆర్థిక శాఖ సహాయ మంత్రి శివ్‌ ప్రతాప్‌ శుక్లా మంగళవారం పార్లమెంట్‌కు తెలిపారు. దేశంలోని షెడ్యూల్డ్‌ వాణిజ్య బ్యాంకులు 2015-16, 2016-17, 2017-18 ఆర్థిక సంవత్సరాల్లో వరుసగా రూ.16,409, రూ.16,652, రూ.36,694 కోట్ల మేర నిధులను మోసాల కారణంగా కోల్పోయినట్టుగా ఆయన మంగళవారం రాజ్యసభకు ఇచ్చిన లిఖితపూర్వక సమాధానంలో తెలిపారు. అంతకు ముందు భారతీయ రిజర్వు బ్యాంక్‌ (ఆర్‌బీఐ) ఇదే విషయమై ఒక నివేదికను వెల్లడిస్తూ ఈ ఏడాది మార్చి నాటికి బ్యాంకుల్లో మోసాల విలువ రూ.32,048.65 కోట్లకు చేరినట్టుగా అంచనాకట్టింది. ఇప్పుడు సర్కారే స్వయంగా ఈ మొత్తం రూ.70,000 కోట్లకు చేరుకున్నట్టుగా వెల్లడించడం విశేషం. ఆర్‌బీఐ వద్ద అందుబాటులో ఉన్న సమాచారం మేరకు తాము ఈ లెక్కలను వెల్లడిస్తున్నట్టుగా మంత్రి పార్లమెంట్‌కు తెలిపారు. ఇదే సమయంలో బ్యాంకులు రుణాల రూపంలో అందజేసే మొత్తం కూడా 2008 నుంచి 2014 మార్చి ముగింపు నాటికి రూ.25.03 లక్షల కోట్ల నుంచి రూ.68.75 లక్షల కోట్లకు చేరుకున్నట్టుగా ఆయన ఎగువసభకు తెలియజేశారు. బ్యాంకులు దూకుడుగా వ్యవహరిస్తూ రుణాలను మంజూరు చేయడం, ఉద్దేశపూర్వక ఎగవేతలు, అవినీతి, ఆర్థిక వ్యవస్థ మందగించడం తదితరాల కారణంగానే బ్యాంకుల్లో మోసాలు పెరిగిపో యినట్టుగా ఆయన వివరించారు. దేశ ఆర్థిక వ్యవస్థలో రూ.1000 కోట్లు అంతకం టే ఎక్కువ మొత్తంలో నిరర్థక ఆస్తులను కలిగి ఉన్నవారి సంఖ్య 139 వరకు ఉన్న ట్టుగా ఆయన రాజ్యసభకు వివరించారు. దేశంలో డర్టీ డజన్‌గా మారి బ్యాంకింగ్‌ వ్యవస్థకు భారంగా పరిణమిస్తున్న 12 బడా రుణస్వీకర్తలపై బ్యాంక్‌రప్టసీ కోడ్‌ (ఐపీసీ) కింద దివాలా పరిష్కార ప్రక్రియను ప్రారంభించాల్సిందిగా ఆర్‌బీఐ మార్గనిర్దేశకాలను జారీ చేసిందని ఆయన సభకు వివరించారు.
దాటవేసేలా సమాధానం..!
బ్యాంకుల్లో మోసాల విలువ అంతకంతకు పెరుగుతున్నట్టుగా గణాంకాలు వెలువడుతున్న వేళ ప్రభుత్వం దాటవేసే సమాధానం తెలిపినట్టుగా అర్ధమవుతోంది. బ్యాంకుల్లో మోసాల మొత్తం రూ.70,000 కోట్లకు చేరువైన నేపథ్యంలో మంత్రి చట్టసభలోని సభ్యుల దృష్టిని పక్కదారి పట్టించేలా తన వివరణనిచ్చారు. ఈ మోసాలు సంబంధిత ఆర్థిక సంవత్సరంలోనే జరిగినవి మాత్రమే కావని వెల్లడించారు. తాము పరిగణనలోకి తీసుకున్న మూడేండ్ల కాలంలో వెలుగులోకి వచ్చిన మోసాల విలువ మాత్రమేనని ఆయన వెల్లడించారు. దీనిపై ప్రతిపక్ష సభ్యులు కాస్త విస్మయం వ్యక్తం చేశారు.
మీ స్నేహితులకు రికమెండ్ చెయ్యండి